[{"text_idx": "#000006", "text": "Er i\u2019r safle gael ei gloddio yn y 1930au, mae rhyw ddirgelwch yn perthyn o hyd i\u2019r fryngaer drawiadol hon, fel cymaint o rai eraill ar draws bryniau Cymru. Ai er mwyn dangos grym y gymuned leol yn yr Oes Haearn y cafodd y fryngaer ei hadeiladu, neu a oedd iddi ddiben ymarferol fel lle i gadw gwartheg a grawn yn ddiogel? Beth yr oedd y bobl a oedd yn byw yma\u2019n ei wneud ar y safle hwn ar y bryn?"}, {"text_idx": "#000007", "text": "Bydd y prosiect yn ceisio cael atebion i gwestiynau tebyg i\u2019r rhain, gan weithio gydag aelodau o Grw\u0302p Hanes a Threftadaeth Penparcau a grwpiau cymunedol eraill yn yr ardal. Bydd y prosiect 18 mis yn cynnwys arolwg geoffisegol a gwaith cloddio a fydd yn rhoi rhagor o wybodaeth i ni am strwythur y safle a\u2019r modd y ca\u0302i ei ddefnyddio. Ymhlith darganfyddiadau blaenorol o\u2019r safle y mae darn o arian o ddiwedd yr Oes Rufeinig, o gyfnod yr ymerawdwr Maximian (AD 307), a ddarganfuwyd yn y 1930au. Mae darganfyddiadau diweddarach yn cynnwys glain cywrain o wydr, crochenwaith o\u2019r Oes Haearn, a nifer o ffyn tafl i daflu cerrig crwn. Bydd darganfyddiadau o\u2019r gwaith cloddio diweddar yn 2021 i\u2019w gweld yn y digwyddiad."}, {"text_idx": "#000008", "text": "Dyma brosiect partneriaeth rhwng Ymddiriedolaeth Archaeolegol Dyfed a Chomisiwn Brenhinol Henebion Cymru, a ariennir gan Gronfa Treftadaeth y Loteri Genedlaethol a Cadw. Bydd y prosiect yn cydweithio\u2019n agos a\u0302 chymuned Penparcau ac yn dibynnu ar gefnogaeth a brwdfrydedd gwirfoddolwyr lleol. Cafodd y syniad ar gyfer y prosiect ei gynnig gan aelodau o\u2019r gymuned leol sydd am gael gwybod mwy am y fryngaer a\u2019i gweld yn cael ei chynnal a\u2019i chadw yn well. Mae amryw weithgareddau cymunedol wedi\u2019u cynllunio, a fydd yn cynnwys gwaith cloddio archaeolegol a gweithio gydag arbenigwyr lleol ar fywyd gwyllt er mwyn clirio rhedyn ac eithin a gwella\u2019r safle ar y bryn ar gyfer y planhigion, yr adar, y mamaliaid bach, y pryfed a\u2019r anifeiliaid di-asgwrn-cefn eraill prin sy\u2019n byw ar lethrau Pendinas, sydd hefyd yn Warchodfa Natur Leol i Benparcau!"}, {"text_idx": "#000009", "text": "Bydd gwneud ffilmiau, creu crochenwaith, prosiectau ysgolion, teithiau tywys a gweithgareddau adrodd straeon i gyd yn rhan o\u2019r prosiect cyffrous hwn, a phenllanw\u2019r cyfan fydd gw\u0302yl ar benwythnos yn nes ymlaen yn yr haf i ddangos canlyniadau\u2019r holl weithgareddau hyn."}, {"text_idx": "#000010", "text": "Y gweithgaredd cyntaf yw gwaith cloddio archaeolegol dros gyfnod o bedair wythnos, rhwng dydd Llun 27 Mawrth a dydd Gwener 21 Ebrill. Dyma gyfle i chi gymryd rhan yn y prosiect cyffrous hwn. Os oes gennych ddiddordeb mewn gwirfoddoli yn ystod y gwaith cloddio, mae croeso i chi fynegi eich diddordeb drwy gysylltu a\u0302 Ken Murphy (.uk) neu dewch draw i\u2019r digwyddiad lansio ddydd Mercher 15Mawrth rhwng 4pm a 6pm i gael gwybod mwy!"}, {"text_idx": "#000011", "text": "I gael rhagor o wybodaeth am y prosiect, cysylltwch a\u0302 swyddog allgymorth prosiect Pendinas, Beca Davies (beca.davies@rcahmw.gov.uk)."}, {"text_idx": "#000012", "text": "Rhaid i bob erthygl ar-lein gynnwys dolenni cyswllt amlwg a\u0302 gwefan CBHC ( a chronfa ddata ar-lein Cofnod Henebion Cenedlaethol Cymru ("}]